CELEX: 31984D0419
Language: el
Date: 1984-07-19 00:00:00
Title: 84/419/ΕΟΚ: Απόφαση της Επιτροπής της 19ης Ιουλίου 1984 για τον καθορισμό των κριτηρίων εγγραφής των βοοειδών στα γενεαλογικά βιβλία

Avis juridique important

|

31984D0419

84/419/ΕΟΚ: Απόφαση της Επιτροπής της 19ης Ιουλίου 1984 για τον καθορισμό των κριτηρίων εγγραφής των βοοειδών στα γενεαλογικά βιβλία  

Επίσημη Εφημερίδα αριθ. L 237 της 05/09/1984 σ. 0011 - 0012 Φινλανδική ειδική έκδοση: Κεφάλαιο 3 τόμος 18 σ. 0029  Ισπανική ειδική έκδοση: Κεφάλαιο 03 τόμος 32 σ. 0070  Σουηδική ειδική έκδοση: Κεφάλαιο 3 τόμος 18 σ. 0029  Πορτογαλική ειδική έκδοση : Κεφάλαιο 03 τόμος 32 σ. 0070 

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 19ης Ιουλίου 1984  για τον καθορισμό των κριτηρίων εγγραφής των βοοειδών στα γενεαλογικά βιβλία  (84/419/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  την οδηγία 77/504/ΕΟΚ του Συμβουλίου της 25ης Ιουλίου 1977 περί των αναπαραγωγικών βοοειδών καθαράς φυλής (1), όπως τροποποιήθηκε τελευταία από την πράξη προσχωρήσεως της Ελλάδας, και ιδίως το άρθρο 6 παράγραφος 1 τέταρτη περίπτωση,  Εκτιμώντας:  ότι, σύμφωνα με το άρθρο 6 παράγραφος 1 τέταρτη περίπτωση της οδηγίας 77/504/ΕΟΚ, η Επιτροπή καθορίζει σύμφωνα με τη διαδικασία που ορίζεται στο άρθρο 8 της εν λόγω οδηγίας τα κριτήρια εναρμονίσεως για την εγγραφή των βοοειδών στα γενεαλογικά βιβλία·  ότι σε όλα τα κράτη μέλη, με εξαίρεση προς το παρόν την Ελλάδα, οι οργανώσεις και ενώσεις κτηνοτρόφων τηρούν ή καταρτίζουν γενεαλογικά βιβλία·  ότι είναι συνεπώς απαραίτητο να καθοριστούν τα κριτήρια εγγραφής των βοοειδών στα γενεαλογικά βιβλία·  ότι πρέπει να πληρούνται σαφείς όροι σχετικά με τη γενεαλογία και την αναγνώριση πριν από την εγγραφή στο γενεαλογικό βιβλίο·  ότι πρέπει να προβλεφθεί η διαίρεση του γενεαλογικού βιβλίου σε διάφορα τμήματα και κλάσεις έτσι ώστε να μην αποκλείονται ορισμένοι τύποι ζώων·  ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Ζωοτεχνίας,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Για να εγγραφεί στο κύριο τμήμα του γενεαλογικού βιβλίου της φυλής του, το ζώο πρέπει:  - να έχει γονείς ή προγόνους που να είναι εγγεγραμμένοι σε γενεαλογικό βιβλίο της ίδιας φυλής,  - να έχει αναγνωρισθεί κατά τη γέννησή του σύμφωνα με τους κανόνες που καθορίζονται στο βιβλίο αυτό,  - η γενεαλογία του να καθορίζεται σύμφωνα με τους κανόνες του βιβλίου αυτού.  Άρθρο 2  Το κύριο τμήμα του γενεαλογικού βιβλίου μπορεί να περιλαμβάνει διάφορες κλάσεις ανάλογα με τα προσόντα των ζώων. Μόνο τα βοοειδή που ανταποκρίνονται στα κριτήρια του άρθρου 1 μπορούν να εγγράφονται σε μία από αυτές τις κλάσεις.  Άρθρο 3  1. Μια οργάνωση ή ένωση κτηνοτρόφων που τηρεί γενεαλογικά βιβλία μπορεί να αποφασίσει ότι ένα θηλυκό ζώο, το οποίο δεν ανταποκρίνεται στα κριτήρια που καθορίζονται στο άρθρο 1, μπορεί να εγγραφεί σε ένα συμπληρωματικό τμήμα-παράρτημα του βιβλίου αυτού. Το θηλυκό αυτό ζώο πρέπει να πληροί τους ακόλουθους όρους:  - να έχει αναγνωρισθεί σύμφωνα με τους κανόνες που καθορίζονται από το γενεαλογικό βιβλίο,  - να έχει κριθεί σύμφωνο προς το πρότυπο της φυλής,  - να συγκεντρώνει τα ελάχιστα προσόντα όπως αυτά καθορίζονται από τους κανόνες του γενεαλογικού βιβλίου.  2. Οι όροι που αναφέρονται στην παράγραφο 1 δεύτερη και τρίτη περίπτωση να διαφοροποιηθούν ανάλογα με το αν το θηλυκό αυτό ζώο ανήκει στη φυλή αυτή, μολονότι η καταγωγή του δεν είναι γνωστή, ή με το αν προέρχεται από πρόγραμμα διασταύρωσης που έχει εγκριθεί από οργάνωση ή ένωση κτηνοτρόφων που τηρεί γενεαλογικό βιβλίο.  Άρθρο 4  Το θηλυκό ζώο, του οποίου η μητέρα και η γιαγιά από την πλευρά της μητέρας είναι εγγεγραμμένες στο τμήμα-παράρτημα του γενεαλογικού βιβλίου που προβλέπεται στο άρθρο 3 παράγραφος 1 και του οποίου ο πατέρας και οι δύο παπούδες είναι εγγεγραμμένοι στο κύριο τμήμα του βιβλίου σύμφωνα με τα κριτήρια που καθορίζονται στο άρθρο 1, πρέπει να θεωρείται θηλυκό ζώο καθαράς φυλής και να εγγράφεται στο κύριο τμήμα του βιβλίου, όπως αυτό καθορίζεται στο άρθρο 1.  Άρθρο 5  Εφόσον το βιβλίο περιλαμβάνει διάφορες κλάσεις στο κύριο τμήμα του, ένα ζώο που προέρχεται από άλλο κράτος μέλος πρέπει να εγγράφεται στην κλάση του βιβλίου, στου οποίου τα κριτήρια ανταποκρίνεται.  Άρθρο 6  Η παρούσα απόφαση απευθύνεται στα κράτη μέλη.  Βρυξέλλες, 19 Ιουλίου 1984.  Για την Επιτροπή  Poul DALSAGER  Μέλος της Επιτροπής  (1) ΕΕ αριθ. L 206 της 12. 8. 1977, σ. 8.